Waarnemende hoof van SAL tree uit | Netwerk24
Deur Petrus Malherbe 26 Maart 2020 13:32
Een van die SAL se vliegtuie staan geparkeer op die internasionale lughawe in München. Foto: Getty Images
Zuks Ramasia, waarnemende uitvoerende hoof van die Suid-Afrikaanse Lugdiens (SAL), tree op 14 April 2020 af, het die lugdiens Donderdag aangekondig.
Ramasia het 27 jaar by die lugdiens gewerk en is in Junie 2019 as waarnemende hoof aangestel.
Sy het in 1992 as lugwaardin by die SAL begin werk. Sy is in 2000 tot ’n bestuursposisie in die afdeling vir kajuitpersoneel bevorder en weer in 2005 tot die SAL se hoof van sy wêreldwye bedryfsentrum.
Sy is later in 2012 tot hoofbestuurder van bedrywighede by die lugdiens bevorder.
Ramasia het Vuyani Jarana as waarnemende hoof van die maatskappy opgevolg ná sy skielike bedanking in Junie 2019.
Die lugdiens is in Desember in sakeredding geplaas. Die SAL moes ook intussen nes alle ander plaaslike lugdienste alle vlugte tydens die nasionale staat van inperking kanselleer.
Ramasia se tussentydse opvolger is nog nie aangekondig nie.
Die nuwe hoof sal die maatskappy deur die moeilike proses van sakeredding moet stuur.
Meer oor: Sal | Suid-Afrikaanse Lugdiens | Zuks Ramasia | Maatskappye | Lugdiens | Staatsondernemings